Κανελόνια με σπανάκι και ανθότυρο
Από τα χέρια της, γνωστής ερμηνεύτριας και εξαιρετικής οικοδέσποινας, Ελένης Ροδά δοκιμάσαμε κανελόνια με σπανάκι και ανθότυρο και καταγράψαμε τη συνταγή.
500 γρ. (1 πακέτο) κανελόνια, 500 γρ. σπανάκι, ψιλοκομμένο, 1 μικρό κρεμμύδι ξερό, ψιλοκομμένο, 2 φρέσκα κρεμμυδάκια, ψιλοκομμένα, 2 πράσα, σε λεπτές φέτες, 200 γρ. ανθότυρο, θρυμματισμένο,  100 γρ. κεφαλοτύρι τριμμένο ή κεφαλογραβιέρα,  1/2 μάτσο άνηθος, ψιλοκομμένος,  150 ml ελαιόλαδο + επιπλέον για το άλειμμα του σκεύους, αλάτι, φρεσκοτριμμένο πιπέρι, 100 γρ. αλεύρι για όλες τις χρήσεις, 120 γρ. βούτυρο αγελάδας, 1 λίτρο φρέσκο γάλα, ζεστό, 1 αυγό, 1/3 κουτ. γλυκού τριμμένο μοσχοκάρυδο, αλάτι, φρεσκοτριμμένο πιπέρι, 150 γρ. γραβιέρα ή παρμεζάνα, τριμμένη
Για να ετοιμάσουμε τα κανελόνια με σπανάκι και ανθότυρο, σε μια φαρδιά κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το ξερό κρεμμύδι για περίπου 5 λεπτά, μέχρι να ροδίσει καλά από όλες τις πλευρές.Προσθέτουμε τα πράσα και συνεχίζουμε το σοτάρισμα για άλλα 2-3 λεπτά.Ρίχνουμε το σπανάκι, τα φρέσκα κρεμμυδάκια και αλατοπίπερο και σοτάρουμε για άλλα 4-5 λεπτά, ανακατεύοντας τακτικά, μέχρι να μαλακώσουν, να μειωθεί ο όγκος τους και να απορροφηθούν τα περισσότερα υγρά. Θέλουμε μια ζουμερή, αλλά όχι υγρή γέμιση.Αποσύρουμε από τη φωτιά, προσθέτουμε τον άνηθο και τα τυριά και ανακατεύουμε να αναμειχθούν. Αφήνουμε να κρυώσει.Σε μια κατσαρόλα ζεσταίνουμε σε μέτρια φωτιά το βούτυρο μέχρι να λιώσει.Ρίχνουμε βροχηδόν το αλεύρι, ανακατεύοντας συνεχώς με το σύρμα για 2-3 λεπτά, μέχρι να σχηματιστεί μια σφιχτή κρέμα.Προσθέτουμε το ζεστό γάλα και ανακατεύουμε διαρκώς, μέχρι να δέσει και να σχηματιστεί μια δεμένη, αλλά ελαφρώς ρευστή μπεσαμέλ.Αποσύρουμε από τη φωτιά, προσθέτουμε το αυγό, το  μοσχοκάρυδο και αλατοπίπερο και ανακατεύουμε καλά.Προθερμαίνουμε τον φούρνο στους 180°C στη λειτουργία του αέρα και λαδώνουμε ελαφρώς ένα μέτριο πυρέξ που ιδανικά να χωράει τα κανελόνια ακριβώς.Απλώνουμε σε όλο τον πάτο του σκεύους μια μικρή στρώση μπεσαμέλ.Με ένα κουτάλι γεμίζουμε τα κανελόνια με το μείγμα του σπανακιού και τα βάζουμε στο ταψί, το ένα δίπλα στο άλλο.Περιχύνουμε με 200 ml ζεστό νερό και καλύπτουμε όλη την επιφάνεια με την υπόλοιπη μπεσαμέλ.Πασπαλίζουμε ομοιόμορφα με την τριμμένη γραβιέρα, καλύπτουμε με αλουμινόχαρτο και ψήνουμε για περίπου 30 λεπτά.Αφαιρούμε το αλουμινόχαρτο (προσεκτικά για να μην καούμε) και συνεχίζουμε το ψήσιμο για άλλα 10 λεπτά, ώσπου να ροδίσει η επιφάνειά τους.Σερβίρουμε τα κανελόνια κατά προτίμηση ζεστά.
Ζυμαρικά,Σπανάκι,Χορτοφαγικά